Samal kevadel käisin Tartus järel nendel dokumentidel, mis ülikooli jäid. Välja arvatud komsomolipiletil, mis oli postiga mulle juba varem koju saadetud. Olin ju mitu aastat liikmemaksu tasumata jätnud ning nüüd visati mind TRÜ allorganisatsioonist lihtsalt välja. Tartus läks kõik normaalselt, ainult et KGB kohta olin vahepealse kolme ja poole aasta jooksul vist midagi kahtlast kuulnud ja umbusklikuks muutunud. Nii et sellele paberile, kuhu ülikoolist eksmatrikuleeritu pidi üle kümne allkirja korjama, tõendamaks, et ühelgi instantsil tema vastu pretensioone pole, kirjutasin igaks juhuks eriosakonna eest ise alla.